b'\n_START_ARTICLE_\nKatedrala sv. Petra i Pavla u Paramaribu\n_START_PARAGRAPH_\nKatedrala sv. Petra i Pavla u Paramaribu je glavno sveti\xc5\xa1te Katoli\xc4\x8dke Crkve u Surinamu._NEWLINE_Katedrala se nalazi u samom sredi\xc5\xa1tu Paramariba, a sagra\xc4\x91ena je izme\xc4\x91u 1883.- 1885. prema projektu Nizozemca Fransa Harmesa. Zgrada je u cijelosti izra\xc4\x91ena od drveta te je najve\xc4\x87a drvena crkva u Ju\xc5\xbenoj Americi. Gra\xc4\x91ena je po uzoru na crkvu redemptorista u Roosendaalu. Vanjska fasada obojana je \xc5\xbeuto i sivo. Unutra\xc5\xa1njost je oblo\xc5\xbeena cedrovinom. U katedrali je grob Petra Dondersa - nizozemskoga misionara u Gvajani._NEWLINE_Sada\xc5\xa1nja katedrala je sagra\xc4\x91ena oko postoje\xc4\x87e crkve, koja je djelomi\xc4\x8dno uni\xc5\xa1tena 1882. Na tom mjestu prethodno je bilo kazali\xc5\xa1te "De Verreezne Phoenix". Kamen temeljac nove crkve postavljen je 30. sije\xc4\x8dnja 1883. Ostatci prethodne crkve slu\xc5\xbeili su za izradu skele, a u potpunosti je sru\xc5\xa1ena pred posvetu novosagra\xc4\x91ene katedrale._NEWLINE_Od 1977.-1979. je provedena sveobuhvatna obnova katedrale, jer je postojala opasnost od uru\xc5\xa1avanja._NEWLINE_Godine 2002., Vatikan je izdvojio sredstva za obnovu katedrale, od napada termita, na drvo od kojega je gra\xc4\x91ena. Potporu za obnovu, izme\xc4\x91u ostalih, daje i Europski fond za razvoj.'